Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 711/11/1105	Bratislava V, 27.3.2013
EEČ : 2-12-82-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že dňa 12.9.2011 v čase od 16.20 hod. do 16.50 hod. v Bratislave na XXXXX odcudzil tovar - 35 ks konzerv kreviet 200g v cene á 2,99 euro, 22 ks konzerv chobotníc cesnakových 200g á 2,99 euro, 12 ks tuniakového krému á 2,99 euro, 13 ks konzerv Oliheň v oleji á 2,99 euro, spolu 245,18 euro, a to tak, že uvedený tovar preniesol cez pokladničnú zónu v ruksaku bez zaplatenia, pričom pri odchode z predajne bol zadržaný pracovníkom SBS. V prípade odcudzenia tovaru by vznikla spoločnosti XXXXX, škoda krádežou vo výške 245,18 euro. Tovar bol nepoškodený vrátený na predajňu. XXXXX bol za obdobný čin krádeže v predchádzajúcich dvanástich mesiacoch postihnutý, a to dňa 14.1.2011, kedy sa obdobného skutku dopustil v XXXXX, za čo bol postihnutý blokovou pokutou nezaplatenou na mieste vo výške 30,- Euro, č. bloku AB 265733,

lebo obvinený nebol v čase činu pre nepríčetnosť trestne zodpovedný.

Odôvodnenie:
Poverený príslušník PZ Okresného riaditeľstva PZ v Bratislave V, OO PZ Petržalka juh uznesením pod sp. zn. ORP-3513/PJ-B5-2011 zo dňa 12.9.2011 začal trestné stíhanie a vzniesol obvinenie XXXXX pre prečin krádež podľa § 212 ods. 2, písm. f) Trestného zákona na skutkovom základe uvedenom vo výroku tohto uznesenia. Vzhľadom k tomu, že obvinený XXXXX sa v čase od 25.11.2012 do 18.12.2012 nachádzal vo väzbe v Justičnom zariadení Josefstadt v Rakúsku, bola predmetná trestná vec dňa 3.12.2012 odstúpená vyšetrovateľovi OR PZ Bratislava V, OVK, ktorý ju vedie pod sp. zn. ORP-1233/2-OVK-B5-2012. 

	Dňa 22.3.2013 predložil vyšetrovateľ PZ na tunajšiu prokuratúru vyšetrovací spis za účelom vykonania previerky. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Podľa § 212 ods. 2, písm. f) Trestného zákona trestného činu krádeže sa dopustí ten,  kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý. 
 
	Zo spisového materiálu, najmä z priznávajúcej výpovede obvineného a zabezpečeného kamerového záznamu je dostatočne preukázané, že vyššie popísaného skutku sa dopustil obvinený XXXXX.

Vyhodnotiac stíhaný skutok je nepochybné, že tento napĺňa znaky skutkovej podstaty prečinu krádež podľa § 212 ods. 2 písm. f) Trestného zákona.

	Zo znaleckého posudku znalcov MUDr. Eleny Mokrášovej a MUDr. Miroslava Čerňana ohľadom duševného stavu obvineného a z následných výsluchov znalca MUDr. Čerňana z dňa 11.4.2012 a 26.2.2013 vyplýva, že u obvineného v čase spáchania skutku bola ovládacia a rozpoznávacia zložka konania znížená do miery blížiacej sa vymiznutiu, a to z pohľadu relevantnosti z hľadiska trestnoprávnej zodpovednosti, pričom u obvineného bola zároveň schopnosť chápať zmysel trestného konania významne zmenšená a táto nedovoľovala a nedovoľuje obvinenému dostačujúco chápať zmysel trestného konania. 

 Zastaviť trestné stíhanie podľa § 215 ods. 1 písm. e) Trestného poriadku možno vtedy, keď je ustálené, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. 

V konkrétnom prípade boli splnené všetky zákonné podmienky na postup podľa § 215 ods. 1 písm. e) Trestného poriadku, preto som rozhodol tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor